b'\n_START_ARTICLE_\nJonas Gon\xc3\xa7alves Oliveira\n_START_PARAGRAPH_\nJonas Gon\xc3\xa7alves Oliveira (enam tuntud lihtsalt kui Jonas; s\xc3\xbcndinud 1. aprillil 1984 Bebedouros) on endine Brasiilia jalgpallur._NEWLINE_Ta m\xc3\xa4ngis klubikarj\xc3\xa4\xc3\xa4ri algusaastatel kodumaal. Ta alustas karj\xc3\xa4\xc3\xa4ri Guaranis ning m\xc3\xa4ngis seej\xc3\xa4rel Brasiilia k\xc3\xb5rgliiga klubides Santos, Gr\xc3\xaamio ja Portuguesa. 2010. aastal l\xc3\xb5i ta Brasiilia liigas 23 v\xc3\xa4ravat ja oli sellega liiga suurim v\xc3\xa4ravak\xc3\xbctt. Samal hooajal valiti ta liiga s\xc3\xbcmboolsesse koosseisu._NEWLINE_2011. aasta jaanuaris liitus ta Hispaania k\xc3\xb5rgliiga klubiga Valencia, kus m\xc3\xa4ngis kolm ja pool hooaega._NEWLINE_2014. aasta septembris s\xc3\xb5lmis ta lepingu Portugali k\xc3\xb5rgliiga klubiga Lissaboni Benfica. Ta tuli klubiga neli korda Portugali meistriks. Hooaegadel 2015\xe2\x80\x9316 ja 2017\xe2\x80\x9318 oli ta Portugali liiga suurim v\xc3\xa4ravak\xc3\xbctt (vastavalt 32 ja 34 v\xc3\xa4ravat). Aastatel 2015 ja 2016 valiti ta Portugali k\xc3\xb5rgliiga parimaks m\xc3\xa4ngijaks. Aastatel 2015\xe2\x80\x932018 valiti ta neljal korral j\xc3\xa4rjest Lissaboni Benfica aasta m\xc3\xa4ngijaks._NEWLINE_2019. aasta juulis teatas ta karj\xc3\xa4\xc3\xa4ri l\xc3\xb5petamisest._NEWLINE_Deb\xc3\xbc\xc3\xbcdi Brasiilia jalgpallikoondises tegi Jonas 27. m\xc3\xa4rtsil 2011 s\xc3\xb5prusm\xc3\xa4ngus \xc5\xa0otimaa vastu. Koondisekarj\xc3\xa4\xc3\xa4ri esimese v\xc3\xa4rava l\xc3\xb5i ta sama aasta 14. novembril s\xc3\xb5prusm\xc3\xa4ngus Egiptuse vastu. 2016. aastal kuulus ta Brasiilia koondisse Copa Am\xc3\xa9rica Centenariol.'